 NA LABAAN SHABAAN RAIS William Ruto ametia saini kuifanya kuwa sheria, miswada ya kupiga jeki azma ya serikali kufanikisha mpango wa Afya kwa Wote (UHC) kwenye hafla iliyofanyika katika Ikulu ya Nairobi mnamo Alhamisi, Oktoba 19, 2023. Sheria hizi zitatumiwa kufanikisha utekelezaji wa mpango wa UHC unaotarajiwa kuzinduliwa Ijumaa wakati wa maadhimisho ya Mashujaa Dei katika Kaunti ya Kericho. Miswada iliyopigwa muhuri kuwa sheria inajumuisha ule wa Uangalizi wa Afya ya Msingi na wa Kuimarisha Uwekezaji wa Miundomsingi ya Afya. Mingine ni Mswada wa Afya Dijitali na ule wa Bima ya Afya ya Jamii. Miswada yote ilipitishwa kupitia ushirikiano kati ya Bunge la Kitaifa na lile la Seneti. Akihutubu baada ya kutia saini, kiongozi wa nchi amesema ile ya afya dijitali itasaidia kuhifadhi data ya utabibu. Kiongozi wa taifa alieleza sheria hii itaimarisha rekodi za wagonjwa ili daktari apendekeze matibabu yanayozingatia historia ya mgonjwa. “Rekodi za afya ziko katika miundo tofauti kama madaftari na karatasi lakini kwa sasa matabibu watakuwa na uwezo wa kusaidia wagonjwa kikamilifu,” akasema Rais, akisifu sheria ya utumizi wa fedha kuimarisha miundomsingi ya vituo vya afya, upatikanaji wa dawa na vifaa vingine muhimu. Kupitishwa kwa sheria hizi kunalenga kutanua wigo wa juhudi za serikali kuhakikisha Wakenya wote wanapata huduma za afya hata kama hawana uwezo wa kulipia bima ya afya. “Tutahakikisha hazina za fedha katika sheria hizi zinasaidia katika viwango vya afya ya msingi hadi magonjwa sugu kwa Wakenya wote wasio na uwezo wa kumudu gharama za matibabu,” akaeleza. Mnamo Mashujaa Dei, serikali inatarajiwa kuzindua wavumishaji wa afya ya jamii watakaotumwa nyanjani kusaidia wananchi watakaonufaika na mpango wa afya kwa wote. Wakati Rais Ruto akitia saini, waliokuwepo walikuwa ni Naibu Rais Rigathi Gachagua, Spika wa Bunge la Kitaifa Moses Wetang’ula, Kiongozi wa Wengi katika Bunge la Kitaifa Kimani Ichung’wah, Mwanasheria Mkuu Justin Muturi, Waziri wa Afya Susan Nakhumicha miongoni mwa wengine. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  